钦定古今图书集成/明伦汇编/皇极典/第174卷 > 册府元龟 > 《代京兆府耆老请复尊号表》〈贞元十九年〉前人
## 钦定古今图书集成/明伦汇编/皇极典/第174卷 > 册府元龟 > 《代京兆府耆老请复尊号表》〈贞元十九年〉前人

京兆府长安县耆老臣石灵等言：“臣伏以陛下尊号
未复，一十九年，盛德弥光，大化益被。加以休征咸集，
福应具臻。至于今岁，纷纶尤盛。风雨必顺，生长以时，
五稼尽登，万方皆稔。神意人事，正在于斯。天不可违，
人不可弃。臣等诚恳诚迫，顿首顿首。臣闻恩深必报，
德盛必崇。以陛下九重之尊，推崇无上；以陛下四海
之大，报效何施？惟有尊名，用光圣理。阙然未复，谁所
敢安？”臣心则微，天意甚重。伏惟皇帝陛下体昊穹以
施化，虔上帝以至诚。今则千祥应期，百神奉职。飞走
之物，皆已效灵；草木之类，咸能应圣。天命降于上，人
诚发于中，此而可辞，孰云有奉？况复野多滞穗，亩有
馀粮。足食之庆，充溢于京坻；阜财之“谣，欢呼于道路。
尽非人力，皆自天成。神祇之望既勤，遐迩之心又迫。
况臣等得生邦甸，幸遇盛明。身体发肤，尽归于圣育；
衣服饮食，悉自于皇恩。被元化而益深，望鸿名而未
睹。恳倒之至，夙夜不宁。谨诣光顺门昧死请复圣神
文武之号，以副天地宗社之心。使海内赤子，得安其
所。臣等不胜恳倒迫”切之至，谨奉表以闻。